Na ntrivista pa Ocean Press, Claudino Tavares mostra ma durante si visita e runion ku agentis prisional di País, eh nota ma falta di segurança na kadia e sistema di kumunikason sta ku txeu difikuldadi.
Praia – 10 de Junho – Situason di kadia na Cabo Verde sta prokupanti.
Alerta foi dadu pa Claudino Tavares ki eh prisidenti di Asosiason di Agentis di Sugurança Prisional (AASP), que dipôs di un ronda pa tudu unidade na final di mês di abril, eh atxa um imagi prokupanti di stabelesimentu, undi ta sta kês maior kriminosus di País.
“Nu sta na un situason prikupanti, pa ka fla alarmante, ku falta di guardas prisional e iquipamentus pa garanti integridade di própriu agentis i di tudu sociedadi”, si ki es responsável ki tanbé ta fazi parti di korpu di sigurança fla.
Prisidenti fla ma na ilhas undi ta sta kadias central, kasu di Son Vicenti e Santiago situason é mesmu mariadu pamodi sta xeiu, undi tem 60 agentis pa 1300 presus, por exemplu sima na kadia di Son Martinho, na ilha di Santiago.
Falta di agenti é ka só na kadias central, pamodi na ilha di Sal tem 2 guarda pa kontrola 100 presus e na ilha di Fogo tem o 1 pa 90 presus.
Pa tudu é 174 agentis prisional pa mas di 1500 presus na nível nasional, 1 agenti pa kada 9 presus oh mas, ki divia ser 300 agentis pa kada 1000 presus.
Purtantu sima Tavares mostra, tem txeu falta di agentis e guardas, ki ta trabadja txeu bes, mas di 24 horas pa dia, kuandu ka tem niguén pa substituis.
Reintegrason sosial di presus
Tipo pa papia sobri reinserson social, por exemplu, na kadia central di Son Martinho, tem só três agenti sosial e 1 psikóluga pa 1300 presus, kusa ki presidenti di AASP ta atxa ma ka ta garanti reintegrason social di reklusus.
Otu kuza ki prisidente di Asociaçon di agentis prisional ta fla tanbé é numeru di alguen ixageradu ki ta bisita presus tudu dia, algu ki sima Claudino Tavares fla ta kria situason di stresi e ta kontribui pa entra stupifacientis.
“ É cerka di 450 alguen ki ta bisita kuasi tudu dia kadias, e pamodi ka tem kondison di revista e poku cambra di sugurança ta fika fasil entrada di drogas”, si ki Claudino fla.
Ntritantu guarda prisional, fla sobre txeu drogas ki ta prendedu oras ki ta entradu kadia, e tanbé ê fla ma kuase tudu dia ta pegadu kês alguen ki ta tenta passa ku droga na porta.
Drogas na kadia, un rialidadi
Quiantidadi mas txeu ki dja prendedu ti gosi é un bolsa xeiu ku un kilo di padjinha, ki fulhadu pa dentu di murru di pruteson, si ki es guarda fla.
Divison di presus pa krimi ki es kometi e nao pa nivel di prigosu ou menus prigosu tanbe ta odjadu na kadias di País, un situason poku normal undi presus podi forma na skola di krimi.
Pa prisidenti di AASP ta kontisi txeu bes presus ta agridi agentis, e fla ma, na ultimu mês un agenti panha quemadura di sugundu grau, pamodi um presu dal ku sopa quenti, presu sta rikusaba sigui regra di hora di rifeison, ki ten na kadia di Son Martinho.
Djobi Soluson
Ku tudu kês riklamason li di prisidenti di Associaçon di Agentes di Sugurança Prisional, Claudino Tavares fla ma organizaçson ta bai djobi novu formas di luta pa garanti mas seguranca pa agentes i pa sociedadi en geral, dja ki uniku riklamson ki governo djobi resolvi ti gosi e kel di Statutu prisional, publikadu na final di 2014.
“ Ti final di Junhu si kes situason la ka kurigidu, ku mas agenti ki dja devia staba ativu, mas komunikason, asistenti social, psikólgas e un midjor saláriu, nu ta bai pa grevi”, si ki es presidenti fla.
Keli eh un situason alarmanti e prikupanti, si ki sta situason di agentis prisional na sês trabadjo ki es ta faze na Cabo Verde, e pamodi kela, sês riprisentanti ta pidi Governo mas un bês pa toma midida, antis ki kontisi kuza mas pior.
CA/Ocean Press
kea_Latn kea_Latn kea_Latn kea_Latn kea_Latn kea_Latn kea_Latn kea_Latn bjn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn ron_Latn